तृप्ति अपने से आठ साल छोटे शुभम से शादी करना चाहती थी, लेकिन उसे त्याग की मूर्ति बनना पड़ा
अब उसे समझ आ रहा था, प्यार कर लेना आसान है, उसे निभा पाना बहुत मुश्किल और अपना पाना, हासिल कर लेना, लगभग नामुमकिन।
"गुड मॉर्निंग, हैव अ वन्डरफुल डे!"
मैसेज की बीप पर उसने फोन हाथ में लिया, चेहरे पर हल्की सी मुस्कुराहट फैल गई।
"तुम क्या मुर्गे हो, रोज बांग देने आ जाते हो या इनबॉक्स के चौकीदार हो, रोज सुबह गेट खोलते हो गुड मॉर्निंग करके और रात को गुड नाइट की तालाबंदी करके चल देते हो।"
उसकी उंगलियां फटाफट टाइप कर रही थीं।
"हम तो आपके पहरेदार हैं जानेमन।" दिल वाली इमोजी के साथ जवाब आया।
"मुझे पहरे की जरूरत नहीं।"
"जानता हूं, जरूरत तो बस तुम्हें जी भरके प्यार किए जाने की है, चाहे जाने की है, सराहे जाने की है। पर अफसोस, तुमसे इतना दूर हूं, तो बस यही कर सकता हूं कि तुम्हें एहसास दिलाऊं, तुम्हें सोचकर ही सोता हूं और आंखें खुलते ही तुम्हारा ध्यान आता है सबसे पहले। इसलिए यह जानते हुए भी कि तुम रिप्लाई नहीं करोगी, नियम से गुड मॉर्निंग, गुड नाइट मैसेज भेजता हूं।"
शब्द थे या तपती धरती पर पड़ती बारिश की पहली बौछार, तृप्ति का मन भीगता जा रहा था, कई कई बार पढ़कर भी तृप्त नहीं हुआ था। कितना कुछ वह कहना चाहती थी, बताना चाहती थी, पर उसके शब्द कहीं खो से गये थे, बस भाव ही बचा था एक, प्रेम का।
"मैडम, सेरेमनी में लेट हो जाएंगे, गाड़ी तैयार है।" ड्राइवर की बात थी या बम जो उसके पास आकर धमाके से फटा था और वह एकदम ही सपनों के आकाश से गिरकर वास्तविकता के धरातल पर आ पड़ी थी, अब जहां-तहां उसके सपनों के चिथड़े पड़े थे।
"ऑफकोर्स। वी मस्ट बी देयर ऑन टाइम। डिसिप्लिन हमारे खून में है।"
कलफ लगी वाइट साड़ी को ठीक करती वह तनकर उठ खड़ी हुई। थोड़ी देर पहले चेहरे पर जो कोमलता थी, सख्ती में बदल गई।
आज बेटी के स्कूल में अवॉर्ड फंक्शन था और उसे बतौर चीफ गेस्ट आमंत्रित किया गया था। किसी मां और बेटी के लिए इससे ज्यादा गौरव और खुशी का क्षण क्या होता, जब मां के हाथों बेटी मेडल और सर्टिफिकेट ले।
फंक्शन में भी हर निगाह उसी पर थी। उन नजरों में सम्मान था। तृप्ति की तनी गर्दन थोड़ा और तन गई।
"क्या ही शानदार लेडी है। कितनी ग्रेसफुल। क्या ही ऑरा है। कितना तेज है चेहरे पर। शांत, ओजस्वी, पवित्र, जैसे कोई तपस्विनी।"
यह पहली बार नहीं था जब उसने अपने लिए ये शब्द सुने थे। अब तो आदत सी हो गई थी।
वह फौजियों की बेटी थी, फौजियों के खानदान में पली-बढ़ी। ग्रेजुएशन करते ही तृप्ति लेफ्टिनेंट कर्नल अभिषेक की दुल्हन बन गई थी। और शादी के साल भर बाद ही अनन्या उसकी गोद में आ गई थी। समय जैसे पंख लगाकर उड़ रहा था। पांच साल कैसे बीते, पता ही नहीं चला। दूसरी बार उसकी गोद हरी होने वाली थी कि बॉर्डर से पति की शहादत की खबर आई।
वह तो सदमे से बेहोश ही हो गई। अंत्येष्टि के तीसरे दिन उसे होश आया। कॉम्प्लीकेशंस की वजह से सर्जरी करना पड़ी और इस तरह आराध्या तयशुदा वक्त से दो महीने पहले ही इस दुनिया में आ गई।
अपनी प्री मेच्योर बेबी की देखभाल करने में उसने खुद को खपा दिया था। अनन्या और आराध्या उसके जीने का मकसद बन चुकी थीं। सरकारी पेंशन और दूसरी सुविधाओं के बावजूद उसके पिता और भाइयों ने एक स्कूल खुलवा दिया था, जिसका मैनेजमेंट उसके हाथ था। प्रिंसिपल की जिम्मेदारी, दो बच्चों की जिम्मेदारी, तृप्ति बहुत व्यस्त हो गई थी।
पर शाम को जब भी घर लौटती, एक उदासी और अकेलेपन का एहसास उसे घेर लेता। फैमिली फंक्शन्स से भी उसने खुद को काट सा रखा था।
अक्सर महिला सशक्तिकरण से जुड़े कार्यक्रमों से लेकर निराश्रित महिलाओं, बच्चियों के लिए चलाए जा रहे कई संस्थानों, स्कूल-कॉलेजों में, शहर के छोटे-बड़े समारोहों में बतौर अतिथि और वक्ता उसे बुलाया जाता। समाज में काफी नाम और रुतबा था। 'शहीद की विधवा' यह दर्जा सबको तो मिलता नहीं।
ऐसे ही एक इवेंट में तृप्ति की मुलाकात कार्तिकेय से हुई, जो एक मल्टीनेशनल कंपनी में मैनेजर था। तीन साल पहले उसकी पत्नी गुजर चुकी थी, एक बेटा था। पति की शहादत के बाद पांच साल में पहली बार था कि वह इतना खुलकर हंसी थी। कार्तिकेय एक जिंदादिल इंसान था। एक ही मुलाकात में लगा जैसे बरसों की पहचान हो। कई घंटे कैसे गुजर गए पता ही नहीं चला था। फिर कॉन्टेक्ट में रहने का वादा लिया गया।
कुछ ही दिनों की बातचीत में दोनों को लगने लगा कि दो अधूरे मिलकर एक-दूसरे को मुकम्मल कर सकते हैं। पर तृप्ति ने सख्त हिदायत दी कि उसके घरवालों को यह पता नहीं चलना चाहिए कि वे एक-दूसरे को पहले से जानते हैं।
कार्तिकेय ने समझदारी से काम लेते हुए अपने पेरेंट्स को तृप्ति के घर रिश्ता मांगने भेजा।
"देखिए साहब, आप बाहरी हैं, हमारे खानदान को जानते नहीं, इसलिए कोई बात नहीं। आपका दोष नहीं है। तृप्ति बिटिया है ही इतनी सुंदर, सुशील, संस्कारी, गुणवती। कहीं से भी दो बच्चियों की मां तो लगती ही नहीं है। तो आपको भी भ्रम हुआ होगा। लेकिन आपकी जानकारी के लिये बता दूं, वह एक फौजी की बेटी है और एक शहीद की विधवा है। उसका ओहदा आम औरतों से कहीं ऊंचा है।
मेरी मां ने मेरे पिता की शहादत के बाद हम तीनों भाइयों को अकेले पाल-पोसकर बड़ा किया। बहुत मजबूत होती हैं हमारी औरतें, एकदम फौलादी। हमारे यहां शादियां फौजियों में ही होती है और उनकी विधवाएं गरिमा से अपने जीवन की तपस्या पूर्ण करती हैं।
आपको विश्वास न हो तो मैं अपनी बेटी के मुंह से यह सब कहलवा दूं, ताकि आपको तसल्ली हो जाए।" तृप्ति के पिता की भारी आवाज कमरे में गूंज रही थी। और तृप्ति, जो दरवाजे से टेक लगाए हजार मन्नतें मांगे खड़ी थी, उसके भीतर टूट-फूट मच गई।
वह फौरन अपने कमरे में दौड़ी, बिन बुलाए आ टपके आंसुओं को बेदर्दी से रगड़ा, चेहरे पर पानी के छपाके मारे। आज ही सलोन से कर्ल कराकर आए बालों को खींच-मरोड़कर जूड़ा बनाया और सिल्क के सूट को उतारकर जल्दी-जल्दी कलफ लगी सूती साड़ी लपेटने लगी।
“मैडम, आपको बड़े सर हॉल में बुला रहे हैं।" नौकर की आवाज से वह मरे कदमों से बाहर निकली, फिर चेहरा सख्ती से भींचा और चाल में तेजी लाते हुए कमरे में दाखिल हुई।
"बेटा, ये लोग तुम्हारे लिए रिश्ता लाए हैं। तुम्हारा क्या कहना है?"
"मेरा फैसला करने के लिए आप हैं न पापा। मुझे क्या कहना होगा। जो आपने कहा है, वही होगा।" तृप्ति ने गले को भर्राने से रोका।
उसके पापा के चेहरे पर गर्व और इत्मीनान था।
“फिर भी एक बार तुम कह दो बेटा, ताकि इनको तसल्ली हो जाए।”
"मैं एक शहीद की विधवा हूं। मेरी जिंदगी उनकी यादों और उनकी दो निशानियों, मेरी प्यारी बेटियों को समर्पित है। बस इससे ज्यादा मुझे कुछ नहीं कहना। आज्ञा दीजिए। नमस्ते।" वह जैसी आई थी, वैसी ही कमरे से बाहर हो गई। उसे डर था कि ज्यादा देर रुकी तो आंसू पलकों की बाढ़ तोड़कर उसकी चुगली कर देंगे।
"आपकी बेटी बस तीस साल की है सर। इस उम्र तो लड़कियां आजकल शादी कर रही हैं। उस पर यह अत्याचार मत कीजिए। त्याग, पवित्रता, बलिदान की मूर्ति ही सही, मूर्ति होती तो पत्थर ही है न। एक जिंदा सांस लेते इंसान को पत्थर मत बनाइए।"
कार्तिकेय की मां की बातें उसी कमरे में दम तोड़कर रह गईं। उसने चुपके से सिम तोड़कर फेंक दी, नंबर बदल लिया।
अब तो इस बात को भी पांच साल बीत चुके थे। फिर कोई सवाली दुबारा उसकी दहलीज पर नहीं आया।
आज फिर वह एक इवेंट में इनवाइटेड थी। तभी उसका ध्यान एक उन्मुक्त कहकहे ने खींचा। उसने पलटकर देखा तो एक औरत पीछे की चेयर पर किसी बात पर हंस रही थी। उसका हरी, पीली चूड़ियों भरा गुलाबी हाथ कार्तिकेय ने थाम रखा था। हां, वही तो था। औरत के माथे पर सिंदूर और गालों पर शर्म की लाली दमक रही थी। कार्तिकेय धीमे-धीमे उससे कुछ कह रहा था और वह हंसे चली जा रही थी। तृप्ति से वहां बैठे रहना मुश्किल हो गया।
घर आकर वह फूट-फूटकर रोई। बरसों का जमा दुख, विषाद, संताप, पीड़ा, अभाव आज आंखों से बह निकला। उस औरत की जगह अपने को रखकर उसने न जाने कितने दिन, कितनी कल्पनाएं की थीं।
फिर एक दिन उसने फेसबुक पर शुभा नाम से एक फेक आईडी बना ली। नया नाम और किसी अनजान सी मॉडल की फोटो। कुछ ही दिनों में कई लोग जुड़ गए थे फ्रेंडलिस्ट में, जिनसे वह थोड़ी देर बतिया लेती थी, दिल बहल जाता था।
फिर एक दिन वह शुभम से जुड़ी, खिलंदड़, मस्तमौला सा लड़का, बस हंसता-हंसाता रहता था। उसे भी उदासी भरी पोस्ट्स पढ़ना बिल्कुल अच्छा नहीं लगता था। कमेंट से शुरु हुई चुहलबाजी कब लंबी चैट्स में बदलने लगीं, उसे अंदाजा ही नहीं हुआ। उसे लगता था कि फेक आईडी से उसकी पहचान जाहिर होने का रिस्क तो है नहीं।
धीरे-धीरे तृप्ति को एहसास हुआ कि असली तृप्ति तो वही है, जो शुभा के मुखौटे के पीछे छिपी हुई है। एक आम सी लड़की, जिसकी आम सी चाहतें हैं। एक परिवार, एक साथी का प्यार बस इतना ही तो...
साल भर से ज्यादा हो रहा था उनको बात करते। अब तो शुभम को उसके सोने-जागने और काम पर होने का, सारा रूटीन याद हो गया था। कई बार उसका मन नहीं होता तो कई दिन तक वह बात नहीं करती, लेकिन शुभम बादस्तूर उसे मैसेज करता रहता। अपना रूटीन बताता रहता, जैसे उसे जवाब न मिलने से फर्क ही न पड़ता हो। कब वह उसकी जिंदगी और आदतों में शुमार हो गया, उसे पता ही न चला।
फिर खुद से हारकर उसने फैसला कर लिया कि वह अपने बारे में सबकुछ बता देगी ताकि वह खुद ही पीछे हट जाए। वह कोई सोलह साल की कमसिन लड़की नहीं, छत्तीस साल की औरत है, दो बच्चियों की मां है, इतना जानना ही काफी होगा।
लेकिन इस खुलासे से शुभम को जैसे कोई फर्क ही न पड़ा। वह शुभा के प्यार में इतना डूब गया था, अक्सर कहता, “देखो, हमारे नाम भी एक हैं।”
"नहीं, शुभाशुभ मिलकर शुभ-अशुभ बन जाते हैं, यह ठीक नहीं है।"
"तो यह तुम्हारा असली नाम भी तो नहीं है, बता दो, फिर तो सब शुभ ही होगा।"
शुभम की जिद और प्यार के आगे तृप्ति पिघल ही गई। फोन नंबर शेयर हुए और घंटों बातें होने लगीं। वीडियो कॉल्स होने लगे। तृप्ति की जिंदगी में रंग और रौनक लौट रही थी।
"तुम्हारा फेवरेट सुपर हीरो कौन है दीदी?" आराध्या स्पाइडरमैन से खेलते हुए अनन्या से पूछ रही थी।
"पापा और मम्मी। पापा रियल सेवियर थे और मम्मी कितनी ग्रेसफुल हैं। सब उनकी तारीफ और रिस्पेक्ट करते हैं। मैं भी बिल्कुल मम्मी जैसी बनूंगी। माय रियल सुपर हीरोज।" अनन्या की आवाज में गर्व था।
शुभम को कॉल पर अपनी नई ड्रेस और झुमकों का डेमो दिखाकर आ रही तृप्ति अपनी जगह जड़ रह गई। दोनों जल्द ही मिलकर आगे क्या करना है, इसकी प्लानिंग करने वाले थे।अपनी बच्चियों की बातें सुनकर उसके मन में अपराधबोध सिर उठाने लगा।
अगर वह अपने से आठ साल छोटे लड़के से शादी करती है, जो बिल्कुल अलग शहर और बैकग्राउंड से है, उसकी बढ़ती बच्चियों पर क्या असर होगा? उसके बूढ़े पिता और गुस्सैल भाई कभी तैयार होंगे? समाज में कितनी बदनामी होगी। लेकिन उसका खुद का क्या? थक गई थी त्याग, बलिदान की मूरत बने। पिता बीमार रहते थे, भाइयों को उसकी परवाह थी नहीं।
अब उसे समझ आ रहा था, प्यार कर लेना आसान है, उसे निभा पाना बहुत मुश्किल और अपना पाना, हासिल कर लेना, लगभग नामुमकिन।
काफी देर तक वह तौलती रही, प्यार बड़ा या सामाजिक प्रतिष्ठा? आखिर उसने मन कड़ा करके शुभम से आखिरी बार बात करने का फैसला किया। वह रोता रहा, गिड़गिड़ाता रहा, वह भी रोती रही, पर अपना फैसला नहीं बदला। उसने वापस इंसान में बदलने की बजाय पत्थर की मूर्ति बने रहना चुना, पवित्र, पूज्यनीय।
उसने फेसबुक लॉगिन किया और शुभा का नामो-निशान मिटा दिया। अपना फोन नंबर भी बदल लिया।
पर वह यह भूल गई थी कि इंटरनेट पर जो एक बार आ जाए, कभी नहीं मिटता। और यह शुभम था, नए खून का जोश और जुनून। कार्तिकेय नहीं, जो खामोशी से पीछे हट जाए।
दो दिन बाद ही शुभम उसके घर पर था। उसके पिता और भाइयों ने ऐसी किसी बात से साफ इनकार कर दिया और तृप्ति का नाम भी लेने पर भयानक अंजाम भुगतने की धमकी दी। जज्बात में आकर शुभम ने पूरी चैट और कॉल हिस्ट्री उनके सामने रख दी थी कि कुछ भी एक-तरफा नहीं है।
तृप्ति ने सपने में भी नहीं सोचा था, उसके हर तरह से संपर्क तोड़ लेने पर शुभम पर पागलपन सवार हो जाएगा और वह ये कदम उठा लेगा।
शुभम का फोन उसके पापा और भाइयों के हाथ में था जो उनकी चैट पढ़कर शॉक में थे।
तृप्ति उनका सामना कैसे करती। उन्होंने ही तो उसे इंसान से देवी बनाया था।
उसने अपने कमरे का दरवाजा बंद किया और फिर वह कभी नहीं खुला। तोड़ना ही पड़ा।
अगले दिन अखबारों में खबर थी, महान युवा समाजसेविका, शिक्षा जगत में जाना-पहचाना नाम और शहीद की विधवा तृप्ति देवी का नींद में ही हृदयाघात से आकस्मिक निधन।
हृदय पर कैसे आघात हुआ था और क्या मृत्यु सचमुच आकस्मिक थी, यह कौन जानना चाहता था, लोग तो बस श्रद्धा से पुष्पमालाएं चढ़ा रहे थे।
मूर्ति खण्डित होने से बच गई थी।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें